ઈ.સ. પૂર્વે ૬ઠ્ઠી સદીમાં અસ્તિત્વ ધરાવતાં ૧૬ જેટલાં મહાનજનપદોના સમયથી એક રાજ્ય તરીકે ભારતનું અસ્તિત્વ હતું. તે પછી ઈ.સ. પૂ. ૪થી સદીમાં ગ્રીક આક્રમકોને પરાજિત કરીને ચંદ્રગુપ્ત મૌર્યે એક શક્તિશાળી સામ્રાજ્ય સ્થાપ્યું હતું. સમ્રાટ અશોક ભારતના એક શ્રેષ્ઠ શાસક હતા. ઈ.સ. ૫૫૦ સુધી ગુપ્તવંશનું સામ્રાજ્ય રહ્યું. ૧૨મી સદીમાં મુસ્લિમ આક્રમકોએ દિલ્હી ઉપર અંકુશ મેળવ્યો તે પૂર્વે ભારતમાં અનેક રાજવંશોએ શાસન કર્યંુ હતું. વર્ષ ૧૫૨૬માં પાણીપતના પ્રથમ યુદ્ધમાં લોદી વંશને પરાસ્ત કરીને બાબરે મોગલવંશની સ્થાપના કરી. તે પછી ૧૭૫૭માં પ્લાસીનું યુદ્ધ તથા વર્ષ ૧૭૪૬થી ૬૩નાં વર્ષોમાં આર્કોટનાં ત્રણ યુદ્ધો જીતીને ઈસ્ટ ઇન્ડિયા કંપનીએ પૂર્વ દક્ષિણ અને પશ્ર્ચિમ ભારતના વિશાળ ભૂભાગ ઉપર આધિપત્ય સ્થાપ્યું. લગભગ ૧૪૦ વર્ષો સુધી કલકત્તા અંગ્રેજ શાસકોનું કેન્દ્ર રહ્યું. પરંતુ ૧૮૫૭ના પ્રથમ સ્વાતંત્ર્ય સંગ્રામ પછી ૧૮૫૮માં કંપની સરકારના શાસકીય અધિકારો ઇંગ્લેન્ડના શાસકોએ લઈ લીધા અને ભારતના શાસકની નિમણૂક અંગ્રેજ મંત્રીમંડળ દ્વારા થવા માંડી.